Eskom-ondersoek: Geen teken van Guptas, MyeniAjay en Atul Gupta. Foto: ANA Die parlementêre portefeuljekomitee oor openbare ondernemings wat opdrag gegee is om die wanbesteding van staatsgeld by Eskom te ondersoek, het Dinsdag vergader en moontlike stappe teen getuies bespreek wat versuim het om voor die komitee te verskyn nadat dagvaardings aan hulle beteken is. Dit volg nadat die balju op 4 April onsuksesvol probeer het om dagvaardings aan Ajay Gupta, Atul Gupta, Rajesh Gupta en Duduzane Zuma te beteken by hul onderskeie laaste bekende woonadresse. Die balju kon wel daarin slaag om op 4 April ŉ dagvaarding aan Dudu Myeni te beteken om voor die komitee te verskyn. Myeni het egter nie opgedaag nie. Die komitee het ná afloop van sy vergadering Dinsdag in ŉ verklaring bevestig komiteelede het besluit om aan die speaker van die nasionale vergadering te skryf ter versoek dat regsadvies ingewin word oor alternatiewe maniere waarop dagvaardings aan die Guptas en Duduzane Zuma beteken kan word. “Die komitee sal ook versoek dat die speaker dit oorweeg om gepaste stappe teen me. Myeni te doen kragtens die Wet op die Magte, Voorregte en Immuniteite van die Parlement en Provinsiale Wetgewers,” lui die verklaring. Maroela Media het vroeër berig die Gupta-broers, wat na bewering miljarde rande van Suid-Afrikaanse staatsondernemings afgerokkel het, het die komitee vroeër laat weet dat hulle nie tans in die land is nie. Vroeër vandeesmaand is Justin van Pletzen, ŉ Suid-Afrikaanse sakeman, in Dubai in hegtenis geneem nadat hy Ajay Gupta by die Indiese konsulaat in Dubai raakgeloop, ŉ video van die ontmoeting gemaak en dié video met Suid-Afrikaanse media gedeel het. In die video kan gesien word hoe Van Pletzen met Gupta hand skud terwyl hy vra: “Wanneer kom jy terug Suid-Afrika toe? Die land soek na jou.” Gupta lag gemoedelik en antwoord: “Hulle soek nie na my nie.” Hy sê daarna: “Hulle antwoord my nie. Die dag wat hulle antwoord, sal ek soontoe gaan.” Hy verwys vermoedelik hier na vervolgingsowerhede in Suid-Afrika. Die Nasionale Vervolgingsgesag (NVG) het intussen die stryd teen die omstrede Gupta-familie tot in Dubai gevoer waar hulle die regering van die Verenigde Arabiese Emirate (VAE) gevra het om R169 miljoen te bevries wat die familie na bewering gesteel en uit Suid-Afrika geneem het. ŉ Senior aanklaer wat aan die saak werk, het gesê die NVG is oortuig dat owerhede in Dubai hul samewerking sal gee.